Covid-19-statistieke: Volgehoue afname in alle provinsies(Argieffoto: Unsplash) Daar is ŉ volgehoue afname in nuwe Covid-19-infeksies in alle provinsies en die Nasionale Instituut vir Oordraagbare Siektes (Nios) sê Gauteng, Limpopo en Noordwes is nou ook deur die derde vlaag infeksies. “Die tendens is bemoedigend, maar ons moenie ons waaksaamheid verslap nie,” sê dr. Michelle Groome, hoof van waarneming en reaksie by Nios. Volgens Nios is 2 967 nuwe gevalle van die koronavirus bevestig, wat die algehele syfer op 2 889 298 te staan bring. Die nuwe gevalle verteenwoordig ŉ positiwiteitskoers van 7%. Nog 124 nuwe Covid-19-verwante sterftes is aangemeld en tot dusver is 86 500 mense in Suid-Afrika weens die virus dood. Meer as 17,4 miljoen toetse vir Covid-19 is reeds in die land gedoen, altesame 42 579 sedert die vorige verslag. Die meeste nuwe gevalle is steeds in KwaZulu-Natal (23%), gevolg deur die Wes-Kaap (20%), die Oos-Kaap (12%), die Vrystaat en Gauteng (11% elk), die Noord-Kaap (8%), Noordwes (7%), Mpumalanga (6%) en Limpopo (2%). Altesame 2 750 213 mense het reeds van die virus herstel, terwyl daar tans nog 52 585 aktiewe gevalle van Covid-19 is. Nog 187 003 inentings teen Covid-19 is Woensdag gedoen en meer as 16,5 miljoen mense in Suid-Afrika is reeds teen die virus ingeënt.